UPDATE: Surse diplomatice, cu condiţia anonimatului, au explicat pentru „Adevărul“ că atitudinea lui Dan Mihalache nu are nimic în comun cu rigorile protocolului diplomatic.

„N-am văzut niciodată aşa ceva, nici la ruşi, nici la bulgari, nici la ucrainieni, unde poţi să spui că nu e cel mai riguros protocol. Sunt întâniri diplomatice care durează şi 16 ore şi n-ai voie nici să mişti. Trebuie să încremeneşti acolo. De regulă, într-un astfel de moment, când preşedinţii sunt la discuţii tête-à-tête, este un prilej foarte bun pentru a schimba păreri cu consilierii străini, de a schimba cărţi de vizită. De obicei, lângă tine rămân consilieri de acelaşi rang, cu aceleaşi atribuţii“, spune surse citate.

„E bine să nu dormi, să te joci pe telefon sau să glumeşti cu colegii tăi români, ci să vorbeşti cu omolgii străini. Este cel mai bun prilej pentru discuţii informale. Cu ai tăi poţi vorbi în avion sau acasă. Să nu mai spun că în aces caz este vorba chiar de şeful Cancelariei Prezidenţiale, o poziţie esenţială. Pentru el este obligatoriu să discute cu omologul său şi cu ceilalţi consilieri“, au comentat surse din mediul diplomatic.

Un fost ministru de externe a adăugat: „Mihalache a arătat că nu are respect instituţional, iar toate semnele acestea se contabilizează. Imaginea îl afectează direct pe preşedintele Iohannis, pentru că Mihalache este cel mai apropiat om al său. Arată dezorganizare şi lipsă de responsabilitate la nivelul Administraţiei Prezidenţiale. Ar trebui să şteargă rapid senzaţia aceasta de delăsare“.

UPDATE Deputatul sârbilor din Parlamentul Romaniei, Slavomir Gvozdenovic, prezent la întâlnire, de la Belgrad, a spus: „Nu dormea, eu ştiu, nu a dormit, omul medita cu o mie şi una de probleme. Chiar l-am întrebat dacă se simte bine, mai delicat…Nu a dormit, vă spun eu, din ce ştiu eu, mi-a spus mie. Eu l-am întrebat chiar, şi asta vreau să vă spun. «Nu!», zice, «meditam, cu atâtea probleme». Mi s-a părut că nu vă simţiţi bine sau ceva în sensul ăsta. Eu cred că a fost într-un moment de răgaz între două discuţii“, a spus Gvozdenovic pentru stiripesurse.ro.

Reacţia lui Dan Mihalache, pentru stiripesurse.ro: „Văd că prezenţa mea la Cotroceni deranjează foarte tare de vreme ce o dată pe săptămână se inventează câte o ştire care să mă pună într-o lumină defavorabilă. Poza este o manipulare ordinară. E vorba despre un moment în care delegaţia română astepta terminarea convorbirilor tete-a-tete dintre preşedintii Nikolic si Iohannis, convorbiri care au durat mai mult de o oră. De altfel, cine se uită la poza vede foarte clar că fiecare membru al delegaţiei îşi vedea de treaba lui. Unii se uitau pe telefon, alţii citeau documente. Mi-aş fi dorit eu să aţipesc, dar nu am această capacitate, din păcate. Nu cred că partea sârbă se pretează la asemenea gesturi, mai degrabă e vorba de un binevoitor român“.

UPDATE Rareş Bogdan, realizatorul emisiunii „Jocuri de Putere“, de la Realitatea TV: „Eu am să îi reproşez multe lui Dan Mihalache şi multora de la PNL, pentru că în urmă cu un an am fost unul dintre foarte puţinii oameni care au riscat absolut totul, absolut totul... pentru mine şi familia mea. Eram un om care aveam un bilet de avion, la ora 8 dimineaţa, spre Tel Aviv, în cazul în care ieşea Victor Ponta preşedinte. Dan Mihalache nu cred că avea un bilet de avion spre Tel Aviv, nici Alina Gorghiu, nici Vasile Blaga. Eu îl aveam, pentru că dacă domnul Victor Ponta era preşedinte, domnul Sebi Ghiţă îmi promisese arestarea. Deci eu am tot dreptul să îi critic pe cei din jurul lui Iohannis, când îşi bat joc de Klaus Iohannis.

Să facem un scandal montruos şi să găsim toate păcatele lumii pentru că Dan Mihalache a fost fotografiat într-o poziţie nefirească pentru o sală de consiliu mi se pare uşor prea mult. Nu era lângă preşedinte. În schimb, la experienţa pe care Mihalache o are, sunt şocat de reacţia lui puerilă. Nu trebuie să te întrebi de ce te-a fotografiat în protocol sau dacă te-a fotografiat un român. Asta e cea mai proastă poziţie. Putea să spună «am o problemă cu ficatul, am o problemă cu somnul, sunt bolnav, eram foarte agitat, am diabet»... nu ştiu. Dar nu să găseşti formula în care să arunci că «cineva din delegaţie sigur m-a fotografiat»“.



Dan Mihalache, somn departe de ochii presei



Şeful statului a fost însoţit la Belgrad de şeful Cancelariei Prezidenţiale, Dan Mihalache, de consilierul pe politică externă, Lazăr Comănescu, şi de consilierul pe securitate naţională, Ion Oprişor. A fost singura vizită externă în care preşedintele nu a luat şi presă.